
A V I Z

asupra proiectului de Lege privind majorarea unor drepturi salariale ale personalului de specialitate artistică din cadrul Filarmonicii „George Enescu“ din Bucureşti


Proiectul de Lege privind majorarea unor drepturi salariale ale personalului de specialitate artistică din cadrul Filarmonicii „George Enescu“ din Bucureşti (P.L.X-750) a fost trimis Comisiei pentru cultură, arte, mijloace de informare în masă cu adresa nr. P.L.X-750/03.02.2004, Comisia pentru cultură, arte, mijloace de informare în masă fiind sesizată pentru aviz. Cu acest proiect de Lege a fost sesizată în fond Comisia pentru muncă şi protecţie socială. 

Proiectul de Lege face parte din categoria legilor ordinare, potrivit prevederilor art. 73 alin. (1) din Constituţie. 

Proiectul de Lege a fost adoptat de Senat în şedinţa din 17 decembrie 2003.

Proiectul de Lege a fost dezbătut în şedinţa Comisiei din 10 februarie 2004. 

În redactarea avizului, Comisia a ţinut cont de avizul Consiliului Legislativ.

La lucrările Comisiei au fost prezenţi 18 deputaţi, din totalul de 19 de membri ai Comisiei. La dezbaterea proiectului au fost invitaţi, în conformitate cu prevederile art. 51 şi 52 din Regulamentul Camerei Deputaţilor, d-nul Fred Popovici, consilier în Ministerul Culturii şi Cultelor şi d-nul Nicolae Licareţ, directorul general adjunct al Filarmonicii „George Enescu“. Reprezentantul Ministerului Culturii şi Cultelor şi-a manifestat sprijinul cu privire la avizul votat de Comisie.

Avizul Comisiei a fost adoptat cu unanimitatea voturilor celor prezenţi  în sală în momentul votului (11 voturi).

Proiectul de Lege, potrivit prevederilor art. 75 din Constituţie şi art. 86 din Regulamentul Camerei Deputaţilor este de competenţa decizională a Camerei Deputaţilor.

În urma dezbaterii, Comisia pentru cultură, arte, mijloace de informare în masă avizează favorabil proiectul de Lege privind majorarea unor drepturi salariale ale personalului de specialitate artistică din cadrul Filarmonicii „George Enescu“ din Bucureşti, cu amendamentele anexate.

1. 
Lege privind majorarea unor drepturi salariale ale personalului de specialitate artistică din cadrul Filarmonicii „George Enescu“ din Bucureşti
Titlul legii se modifică şi va avea următorul cuprins:

Lege privind majorarea unor drepturi salariale ale personalului Filarmonicii „George Enescu“ din Bucureşti

(Amendament propus de Comisie)
Din motive de tehnică legislativă, potrivit amendamentelor propuse la art. 1 şi 2.


2. 
Art. 1. – (1) Pentru activitatea de importanţă naţională desfăşurată, salariile de bază ale personalului de specialitate artistică din  cadrul Filarmonicii George Enescu din Bucureşti, prevăzute de Ordonanţa de urgenţă a Guvernului nr. 191/2002 privind creşterile salariale ce se vor acorda în anul 2003 personalului bugetar salarizat potrivit Ordonanţei de urgenţă a Guvernului nr. 24/2000 privind sistemul de stabilire a salariilor de bază pentru personalul contractual din sectorul bugetar şi personalului salarizat potrivit anexelor nr. II şi III la Legea nr. 154/1998 privind sistemul de stabilire a salariilor de bază în sectorul bugetar şi a indemnizaţiilor pentru persoane care ocupă funcţii de demnitate publică, aprobată cu modificări şi completări prin Legea nr. 220/2203, pot fi mai mari cu până la 50%.

(2) Prevederile de la punctul 2 al Notei din anexa nr. IV/3b la Ordonanţa de urgenţă a Guvernului nr. 191/2002, aprobată cu modificări şi completări prin Legea nr. 220/2003, se aplică, în continuare, celorlalte categorii de personal din cadrul Filarmonicii George Enescu din Bucureşti.
Art. 1 se modifică şi va avea următorul cuprins:

Art. 1. – Pentru activitatea de importanţă naţională desfăşurată, salariile de bază ale personalului Filarmonicii „George Enescu“ din Bucureşti, prevăzute de Ordonanţa de urgenţă a Guvernului nr. 191/2002 privind creşterile salariale ce se vor acorda în anul 2003 personalului bugetar salarizat potrivit Ordonanţei de urgenţă a Guvernului nr. 24/2000 privind sistemul de stabilire a salariilor de bază pentru personalul contractual din sectorul bugetar şi personalului salarizat potrivit anexelor nr. II şi III la Legea nr. 154/1998 privind sistemul de stabilire a salariilor de bază în sectorul bugetar şi a indemnizaţiilor pentru persoane care ocupă funcţii de demnitate publică, aprobată cu modificări şi completări prin Legea nr. 220/2203, pot fi mai mari cu până la 50%.

(Amendament propus de d-nul deputat Mihai Adrian Mălaimare)
De prevederile acestei legi trebuie să beneficieze întregul personal al Filarmonicii „George Enescu“, deoarece, în acest fel, se asigură un nivel apropiat de salarizare cu cel din alte instituţii de rang naţional, în care orchestra şi celelalte persoane angajate ca personal artistic constituie majoritatea personalului. Totodată, prin prevederea iniţială din lege, ar fi excluşi de la prevederile ei salariaţi cum sunt consilierii artistici, deoarece nu se consideră că aceştia ar desfăşura activitate artistică. De altfel, personalul „neartistic“ constituie 12% din posturile aprobate în schema Filarmonicii.

Din motive de tehnică legislativă.

Pentru corelare cu prevederile de mai sus.


3. 
Art. 2. – Personalul de specialitate artistică din cadrul Filarmonicii George Enescu din Bucureşti beneficiază şi de un spor de 50% calculat la salariul de bază, corespunzător timpului lucrat în program normal de lucru, pentru activitatea artistică de importanţă naţională desfăşurată.
Art. 2 se modifică şi va avea următorul cuprins:

Art. 2. – Personalul Filarmonicii „George Enescu“ din Bucureşti beneficiază şi de un spor de 50% calculat la salariul de bază, corespunzător timpului lucrat în program normal de lucru, pentru activitatea de importanţă naţională desfăşurată.
(Amendament propus de Comisie)
Pentru corelare cu prevederile de la alin. (1), aşa cum a fost votat de Comisie.


4. 
Art. 3. – Aplicarea prevederilor art. 1 şi a art. 2 se face cu suplimentarea bugetului Ministerului Culturii şi Cultelor cu 30 de miliarde lei în anul 2004 la capitolul subvenţii.
Nemodificat

